- Дьахталларга «булт диэн саатыыр, арыгылыыр» дьарык диэн өйдөбүл баар. Кырдьык, үнтү арыгылаан, нэһиилэ сыһыллан-соһуллан, кураанах киирэр эр киһи туох өҥөлөөх буолан хайҕаныаҕай. Билигин улахан буруйу оҥорботох киһи, харчылаах эрэ буол, хайдах баҕарар күүстээх сааны атыылаһар кыахтаах. Сэпкэ-сэбиргэлгэ, лицензийэҕэ даҕаны кытаанах хаарчах суох буолла. Ол иһин түбэһиэх «булчуттар» наһаа элбээтилэр. Ол иһин арыгыттан араллаан, араас дэҥ-оһол тахсар. Булду харыстаабакка кыргар майгы  олохсуйда. Мин итинник кэрээнэ суох быһыыны утаран, дьон өйүн-санаатын уларытаары ити биэриилэри оҥоробун. Булт - ханнык баҕарар омукка улахан суолталаах. Өбүгэлэрбит бултуур сирдэрин, кыылларын-сүөллэрин харыстаан тутталлара.